एक और परिवार की याद उभरती है। रेडियो स्टेशन में लीला चिटनिस के भाई मोहन नगरकर पापा के साथ ही पैक्स थे। पहले वे फिल्मों में संघर्ष करते रहे थे। दो एक अधबनी फिल्मों के साथ साथ उनका फिल्मी भविष्य भी डब्बे में बंद हो गया तो उन्होंने आकाशवाणी में नौकरी कर ली। तब ऐसे लोगों की भरमार थी जो फिल्मों से हताश होकर सरकारी सेवा में आये अथवा आकाशवाणी से छलांग लगा कर फिल्मों में जा पहुंचे। मोहन नगरकर बड़े स्टाइल से कपड़े पहनते। पापा मजाक करते, ''तुम प्रोडयूसर का सूट लेकर भाग आये, कल किसी ने बताया।'' नगरकर भी पीछे नहीं रहते। वे पापा से कहते, ''आपने कभी लिम्बू चा लोंचा खाया है?'' पापा का अनुसंधान विभाग तत्काल सक्रिय हो जाता। वे मराठी की प्राइमर खरीद लाते। उसमें लोंचा शब्द नदारद होता। वे विमल चोरघड़े से पूछते। विमल हंस पड़ती। पापा आश्वस्त हो जाते कि यह कोई अप्रिय बात नहीं है। एक दिन मस्ती में पापा ने अपने बॉस नंदलाल चावला से पूछ लिया, ''चावला साहब आपने कभी लिम्बू चा लोंचा खाया है क्या?'' चावला, साहब की तरह तन गये। उन्हें लगा अग्रवाल कोई ऐसी वैसी बात पूछ रहे हैं।